Man vas weens KZN-plaasmoord | Maroela Media
ŉ 29-jarige man is in hegtenis geneem weens die moord op Terrence “Terry” Rizzato wat onlangs op sy plaas, Mashonisa, naby Hluhluwe in KwaZulu-Natal doodgeskiet is.
Maroela Media het vroeër berig Rizzato is op 24 Februarie op sy plaas vermoor.
Ses verdagtes het die plaas omstreeks 19:00 betree en die werkers met vuurwapens aangehou en gedreig. Die verdagtes het die werkers by ŉ kamer ingedwing en hulle van hul selfone beroof. Die verdagtes is daarna na Rizzato se huis waar hulle hom in die bors geskiet het. Hy is op die toneel dood verklaar. Die verdagtes het ŉ onbekende hoeveelheid kontant in die huis gesteel en met Rizzato se bakkie van die toneel gevlug.
Kol. Jay Naicker, provinsiale polisiewoordvoerder, het gesê beamptes van die Hluhluwe-polisie werk sedert die voorval onverpoos om Rizzato se moord te ondersoek.
“Die polisie het ŉ deurbraak gemaak en Dinsdag een van die ses verdagtes vasgetrek,” het Naicker gesê. “Die verdagte word aangekla van moord en roof. Hy moet op 17 Maart in die Hluhluwe-landdroshof verskyn.”
Lt.genl. Mmamonnye Ngobeni, provinsiale kommissaris, het gesê die polisie is vol vertroue dat die ander vyf verdagtes binnekort aangekeer gaan word. “Ons sal seker maak dat hulle die volle mag van die gereg voel,” het sy gesê.